Val di Aoste: gnove vitorie autonomiste in Regjon
Lis elezions regjonâls valdostanis dai 25 di Mai si son sieradis cuntune gnove vitorie pai autonomiscj. Rispiet al 2003, si à votât cuntun sisteme eletorâl gnûf, ven a dî un proporzionâl coret cu la pussibilitât par plui listis di dâsi dongje tune coalizion che, tal câs che si passi il 50% des preferencis, e gjolt di un premi di maiorance. La coalizion formade di Union Valdôtaine, Stella Alpina-UDC-Vallée d’Aoste e Federation Autonomiste e à cjapât plui dal 61% dai vôts. In particolâr la UV e à vût passe il 44% dai consens e e à otignût 17 conseîrs suntun totâl di 35 a disposizion. Chei altris doi partîts de coalizion autonomiste a àn vût: sù par jù l’11% dai vôts e 4 conseîrs la Stella Alpina-UDC-Vallée d’Aoste, e il 6% des preferencis e 2 conseîrs la Federation Autonomiste. La coalizion di centri çampe e à cjapât in dut il 27,4% dai vôts. Dai siei membris il grup Vallée d’Aoste vive-Renouveau al à vût passe il 12% di preferencis e 5 conseîrs, il PD il 9,3% e 3 conseîrs e la çampe radicâl il 5,6% des preferencis, ma nancje un elet. Il PdL, invezit, al à vût a pene il 10,6% dai vôts e 4 conseîrs.
fur_Latn fur_Latn